# Semolina Tomic

Semolina Tomic –o Semolinika Tomic– és el nom amb què es coneix Julijana Tomic Fajdetic (1966, Osijek, antiga Iugoslàvia, avui Croàcia), una creadora, actriu, ballarina, música i gestora teatral que viu a Barcelona des de 1985.
Es formà en dansa i interpretació a l'Osijek Institute of Theater, a Croàcia; va estudiar dansa clàssica i contemporània a La Fàbrica, la desapareguda escola del carrer de Perill de Barcelona; i dansa, performance i la tècnica d'Alexander a l'School for New Dance and Theatre Development (SNDO) d'Amsterdam. Ha estudiat música i toca diversos instruments musicals, en especial la bateria, que aprengué al costat de Carles Buira (Boliche).
Després d'arribar a Barcelona el 1985, va marxar a Amsterdam: «hi vaig viure el punk veritable, vaig conèixer les millors escoles d'arts escèniques d'Europa i vaig tornar». De nou a Barcelona, immersa en la cultura underground, va muntar un grup musical, Poppins, i s'incorporà a La Fura dels Baus (1995-2003). Participà amb aquest grup en els espectacles MTM (1994), Manes (1996) i Simbiosis (1997). El 1998 va crear la seva pròpia companyia teatral, Semolinika Teatre i l'espectacle Body Safe(er).
El 2003 va fundar a Barcelona l'Antic Teatre-Espai de Creació, situat en un vell palau neoclàssic, un edifici que calgué reformar i que no estigué completament rehabilitat fins al 2013. N'és la directora artística i ha fet d'aquest petit espai una referència en el teatre independent i experimental. Entretant ha format part del Col·lectiu Atòmic. El 2005 contribuí a crear AdriAntic, una residència per tal que els joves artistes puguin gestar i plasmar els seus projectes. Des del 2016 forma part de la companyia de teatre Societat Doctor Alonso.
La seva línia de treball com a creadora barreja diferents camps artístics: el teatre físic contemporani, la dansa, la interpretació, les actuacions al carrer, les performances d'aire-dansa, les instal·lacions i les noves tecnologies multimèdia aplicades a les actuacions. La seva acció teatral se sosté en la recerca i en el risc de l'experimentació escènica essencial, el live-art, com un fet intrínsec de l'obra, sempre destinada a provocar l'espectador, a no deixar-lo impassible.
El seu art l'ha portada a recórrer un gran nombre de festivals de teatre experimental i sales arreu d'Europa i del món. Destaquen entre molts altres: el Festival de Creació contemporània Escena Poblenou, l'Internacional de Artes Escénicas, a Sevilla, el Dance Week Festival de Zagreb, la New Dance Alliance de Nova York, el Festival d'estiu d'Osijek, el de Mladi Levi, a Ljubljana (Eslovènia).

## Obra

* Body Safe(er). From bondage to freedom, V Part (1999). Companyia Semolinika Tomic. Espectacle sorgit de l'impacte de l'experiència de tornar a Croàcia el 1999, després d'anys d'absència.
* Coto de casa (2004).
* Donde estamos? Geminis i Oxigeno (2005). Dansa.
* Rotten (2005), amb col·lectiu Anatòmic.
* Raw, Multimedia Performance Concert (2005), amb Col·lectiu Anatòmic.
* Sexe, futbol & altres coses importants...
* Lenin is Mine? i Descobrint Lenin a l'Antàrtida (2007). Espectacles multimèdia que neixen després de dos anys d'investigació i interacció amb espais de creació als països de l'Europa Central, de l'Est, Rússia i Espanya.
* Anarchy (2016). Un espectacle inspirat en la revolució anarquista que descriu Orwell a Homenatge a Catalunya i en el moviment punk barceloní, i això es trasllada a l'auditori: 40 espectadores i 40 guitarres, el «públic té la paraula, té el so i té el silenci».

## Premis

El novembre de 2004 va rebre el Premis Sebastià Gasch d'Arts Parateatrals, que atorga el Foment de les Arts i el Disseny (FAD) a propostes innovadores en el món de l'espectacle, «per la resurrecció de l'Antic Teatre, que ha passat de centre cívic abandonat a escenari viu de la creació contemporània.»
Aquell mateix any va rebre també el Premi de la Feria Internacional de Teatro y Danza d'Osca, a la programació més innovadora a Espanya, per la seva gestió de l'Antic Teatre.

## Referències

* 1 2 «Semolina Tomic's project presented on LabforCulture» (en anglès). Culturenet.hr. [Consulta: octubre 2018]. Portal dedicat a la cultura de Croàcia
* 1 2 «Societat Doctor Alonso. Anarchy» (en anglès). Noore Tantsu Festival, 2018. Arxivat de l'original el 2018-10-31. [Consulta: octubre 2018].
* ↑ Haro Ivars, Juan. «Semolinika Tomik: “En España se usan mal las drogas”» (en castellà), 11-01-2012. Arxivat de l'original el 2019-11-04. [Consulta: octubre 2018].
* ↑ «La Fura dels Baus. Històric». [Consulta: octubre 2018].
* ↑ «La realitat de Croàcia i un homenatge als "tablaos", a diferents espais del Mercat de les Flors». CCMA (TV3), 23-03-2004. [Consulta: octubre 2018].
* ↑ Borde, Jordi «Nova vida per a L'Antic Teatre». El Punt, 27-12-2009, pàg. 29.
* ↑ «Salmon Fest - Societat Doctor Alonso». Premsa Mercat de les Flors, 2016. [Consulta: octubre 2018].
* ↑ «Base de dades d'espectacles». MAE. Centre de Documentació i Museu de les Arts Escèniques. [Consulta: octubre 2018].
* ↑ García, P. «Compañías de veinte países harán de Sevilla un gran teatro a partir del 20 de marzo». ABC de Sevilla, 21-02-2006. Arxivat de l'original el 2018-11-07 [Consulta: 6 novembre 2018].
* ↑ «Societat Doctor Alonso's 'Anarchy' featured at the 31st Performance Mix Festival in New York City» (en anglès). Institut Ramon Llull. New York Office, 10-06-2017. [Consulta: octubre 2018].
* ↑ «Treći Dan Oljk-A» (en croat). Osječko Ljeto Kulture, 30-06-2017. Arxivat de l'original el 2019-11-04. [Consulta: octubre 2018].
* ↑ «Societat Doctor Alonso & Semolina Tomić: Anarchy!n (ES)». Catalan Arts. Generalitat de Catalunya. Arxivat de l'original el 2019-11-04. [Consulta: 31 octubre 2018].
* ↑ Barba, David «Independientes y viscerales». La Vanguardia, 24-03-2004, pàg. 28.
* ↑ «El Mercat estrena ‘Rotten', del colectivo Anatòmic» (en castellà). Teatralnet. Revista digital d'Arts Escèniques, 17-02-2005. Arxivat de l'original el 2018-10-28. [Consulta: octubre 2018].
* ↑ «Festival Grec 2007». Ajuntament de Barcelona, estiu 2007. [Consulta: octubre 2018].
* ↑ «Anarchy». Societat Doctor Alonso. Arxivat de l'original el 2019-11-02. [Consulta: octubre 2018].
* ↑ «Premis FAD Sebastià Gasch d'Arts Parateatrals». FAD (Foment de les Arts i del Disseny). [Consulta: octubre 2018].

## Bibliografia

* Carles, Teresa. «Semolinika Tomic. Entrevista» (en castellà), 01-08-2013. Arxivat de l'original el 2018-10-27. [Consulta: octubre 2018].
* Gázquez, Ricard. Presència i absència de creadores escèniques dins del sistema teatral contemporani a Catalunya. Dona i teatre al segle XXI: IV Jornades de debat sobre el repertori teatral català. Edició a cura de Jordi Lladó i Jordi Vilaró. Punctum i Grup de recerca en Arts Escèniques (UAB), 2013, p. 61-88. ISBN 978-84-940694-4-4.
* «La realitat de Croàcia i un homenatge als "tablaos", a diferents espais del Mercat de les Flors». CCMA. 3/24, 23-03-2004. [Consulta: octubre 2018].
* Alcázar Serrat, Ivan. «Un altre estat (mental)». Núvol, 19-12-2017. [Consulta: octubre 2018].
* «Antic Teatre-Espai de creació». [Consulta: octubre 2018].
* Fondevila, Santiago «L'Antic Teatre, un rincón autogestionario». La Vanguardia, 27-12-2004, pàg. 45.

## Enllaços externs

* Anarchy. Societat Doctor Alonso
* La Semo: 'Futur és incert, però és la resistènzzia!' Entrevista a Semolina Tomic. Ser Cataluña-Cadena Ser. 26 de maig de 2016
* Semolina Tomic, Control totalitario institucional de cultura y arte en Barcelona, Masala, núm. 72, juny de 2016